Papersnake/gushiwen huggingface dataset:
潘道士
刘敞（宋代）

上清宫中老道士，曾从先皇去封祀。山头侯夜窥火轮，汾上掊钩出金耳。

云成龙虎当翠华，丰隆前导清泥沙。万灵扶驾百神护，杂沓仙侣堆云霞。

黄衣羽客十有馀，多能引说轩辕初。汉廷儒士议迂阔，天子自用申公书。

金绳玉策埋石壤，神光夜见连空虚。天心报贶宸意喜，白茅玉印旌其徒。

帷宫赐席接虎幄，待之如宾尽诚悫。中书秘术使之观，神动精摇易飞跃。

鼎湖龙去何超越，日月茫茫自奄忽。龙髯堕地秋草生，人世霜华满头发。
春宵有感 其三
白玉蟾（宋代）

百念今何女，何年遂大刀。瑶池春不老，谁复敢偷桃。
为郡
王禹偁（宋代）

为郎为郡意何阑，羞拂朝缨盖病颜。
赐笔任分双管赤，梳头已是二毛斑。
道孤自合先归隐，俸薄无由便买山。
出坐两衙皆勉强，此心长在水云间。
环翠轩 其一
许景衡（宋代）

横塘归路尚间关，环翠轩中几往还。山水祇应随处好，不劳回首白云间。
代别
李中（五代）

明日鸣鞭天一涯，悠悠此夕怯分离。红楼有恨金波转，

翠黛无分玉箸垂。浮蚁不能迷远意，回纹从此寄相思。

花时定是慵开鉴，独向春风忍扫眉。
探芳讯 瓜洲夜渡
蒋春霖（清代）

大江暮。渐远寺沈钟，津亭换鼓。趁荒荒残月，斜帆夜深渡。

懵腾梦在寒潮里，浪齧船唇语。信西风、棹入菰芦，缆维霜树。

回首竹西路。剩鸦宿孤村，雁惊遥戍。星火微茫，晓色乱瓜步。

数声渔笛吹秋起，往事空烟浦。正无聊，篷背潇潇细雨。
赠城南夏君君善种树作小景盆盎中疏密掩映颇有画致
李流芳（明代）

每到城南访隐沦，一湾江岸草鳞鳞。比邻竹色当门绿，傍槛荷香出水新。

贫向交游誇好事，巧于林壑见天真。看君杯酒飞扬意，结客场中少此人。
许昌公宇书怀呈欧阳永叔韩子华王介甫
谢伯初（宋代）

十年趋竞浪求营，因得间曹减宦情。
乱种黄花看野景，旋移高竹听秋声。
驱驰贱事犹干禄，约勒清狂为近名。
早晚持竿钓鲈鳜，双溪烟雨一舟横。
忆杭州梅花因叙旧游寄萧协律
白居易（唐代）

三年闲闷在余杭，曾为梅花醉几场。
伍相庙边繁似雪，孤山园几丽如妆。
蹋随游骑心长惜，折赠佳人手亦香。
赏自初开直至落，欢因小饮便成狂。
薛刘相次埋新垄，沈谢双飞出故乡。
[薛刘二客，沈、谢二妓，皆当时歌酒之侣。]
歌伴酒徒零散尽，唯残头白老萧郎。
和陈度支杜城园池长韵诗
刘敞（宋代）

三辅衣冠多俊贤，迩来风物故依然。君家复在城南社，时望从知尺五天。

韦氏训经门益大，酂侯治第世相传。雪残太一虚无里，尘涨重城苍莽边。

修竹万竿迷暗谷，清渠百道散鸣泉。欣欣树色知春近，寂寂禽声觉地偏。

使节归来同昼锦，扁舟浮去似登仙。禆谌适野非无兴，更挹逍遥池上篇。
唐律十首
方岳（宋代）

吾亦爱吾贫，樵山采堕薪。
百年双短鬓，九职一閒民。
秋蔓花僧老，春泓酒毋淳。
两生谁可致，此外不关身。
哭杨兵部凝陆歙州参
韩愈（唐代）

人皆期七十，才半岂蹉跎。并出知己泪，自然白发多。

晨兴为谁恸，还坐久滂沱。论文与晤语，已矣可如何。
宫中作
钱俶（唐代）

廊庑周遭翠幕遮，禁林深处绝喧哗。界开日影怜窗纸，

穿破苔痕恶笋芽。西第晚宜供露茗，小池寒欲结冰花。

谢公未是深沉量，犹把输赢局上夸。
醉桃源（大石·第二）
周邦彦（宋代）

菖蒲叶老水平沙。临流苏小家。画阑曲径宛秋蛇。金英垂露华。

烧蜜炬，引莲娃。酒香薰脸霞。再来重约日西斜。倚门听暮鸦。
韩祠
张廷臣（明代）

夹江篁竹护群峰，曾是名贤偶寄踪。宫市谏书鸣似凤，穷荒文采见犹龙。

云涵树色侵尘榻，风送滩声杂暮钟。钓石书台仍是旧，何人鼓棹远过从。
岩陵山
刁约（宋代）

一染浮名十五春，强随时态役天真。
何年卜筑兹山下，却笑区区世路人。
后梁招讨王彦章铁鞭歌呈景缦楼太守
冯云鹏（清代）

王铁枪，威名扬，十荡九决人莫当。斗鸡小儿视晋王，斩其来使如犬羊。

末帝昏乱枭鸱张，屡建奇勋匿不彰。老臣冤愤摧忠肠，授以劣卒驱沙场。

失守中都败递坊，招讨一死梁即亡。谁拾此鞭犹收藏，赤心报国金煌煌。

中都在注西南乡，递坊之镇不能详。荒祠古墓风悲凉，嗟哉梁亡，招讨不亡，人死留名鞭亦香。

令我拂拭心徬徨。凛凛犹见王铁枪。
野眺
顾禧（宋代）

遂惬耽幽兴，披襟坐水湾。
松枯涛不作，鸥澹梦常闲。
漏月宽樵径，吞星避钓环。
年来悲跼蹐，聊此破愁颜。
相和歌辞。拔蒲歌
张祜（唐代）

拔蒲来，领郎镜湖边。郎心在何处，莫趁新莲去。

拔得无心蒲，问郎看好无。
自二月末苦雨寒食前一日始晴视园中花乃殊不败
张耒（宋代）

春云霮䨴弄朝晖，清峭馀寒透裌衣。最喜园花浑似旧，十分春色一分归。
睹弟子作颂题窗乃续韵警之
释印肃（宋代）

石人击鼓木人吹，露柱亲闻脑搭披。
如是圆音无用处，阎公未肯便饶伊。
懿文皇太子挽诗十章 其五
方孝孺（明代）

三朝兼庶政，仁孝感婴孩。万岁千秋志，经天纬地才。

未登宸极定，忍见泰山颓。圣子承皇业，能舒四海哀。
春暮思平泉杂咏二十首。柏
李德裕（唐代）

闻有三株树，惟应秘阆风。珊瑚不生叶，朱草又无丛。

未若凌云柏，常能终岁红。晨霞与落日，相照在岩中。
蜘蛛
释普济（宋代）

一丝挂得虚空住，百忆丝头杀气生。
上下四维罗织了，一无漏纲话方行。
闻汉槎谪戍宁古塔
王摅（清代）

欲叩君门万里赊，惊闻远戍度龙沙。文章只道金难铄，谣诼翻龙玉有瑕。

减死蔡邕方出塞，哀时庾信未还家。可怜交橐归来日，岂有明珠载一车。
蔷薇
倪龙辅（宋代）

洛本空藏画牡丹，海棠出蜀近应难。
莫嫌村巷蔷薇野，春晚犹堪取次看。
柏堂对月和周升逸
岑霁（清代）

柏堂今夜月，云物不能侵。对此碧空净，闻君《白雪》吟。

入帘明鹤发，绕树见禽心。坐觉清言久，疏钟报隔林。
名花
周馨桂（清代）

名花烂若霞，倏忽飞如雨。亭亭柏与松，历尽风霜苦。

不改旧时青，空山自千古。
禅人写真求赞
释正觉（宋代）

只个家风，穷而却通。
於其间内绍外绍，在里许转功借功。
至游而默，妙用而冲。
气温温而春活，心湛湛而秋空。
相随来也兮，头头契同。
浮槎
骆宾王（唐代）

昔负千寻质，高临九仞峰。真心凌晚桂，劲节掩寒松。

忽值风飙折，坐为波浪冲。摧残空有恨，拥肿遂无庸。

渤海三千里，泥沙几万重。似舟飘不定，如梗泛何从。

仙客终难托，良工岂易逢。徒怀万乘器，谁为一先容。
挽刁景纯二首 其一
刘攽（宋代）

承明通佚老，仁智远归居。门下无留客，灯前不废书。

舞筵交履舄，倚杖及田庐。以此为家事，忘年八十馀。
春晚
陆游（宋代）

正见山陂草木芽，狂风忽扫万枝花。
病怀久已忘春事，老眼犹能惜物华。
枕上有诗频自改，尊中无酒不妨赊。
昔人漫道伤幽独，野鹤分巢即是家。
如梦令 客愁
徐釚（清代）

昨夜芦花飞絮。閒着江潮不去。拚教梦来寻，暗把红绵泪雨。

且住。且住。又恐雪花点树。
清籁轩秋日遣怀兼寄友人
多隆阿（清代）

文轩寄迹避嚣尘，雅爱时光景物新。俗气未除由近韨，秋光虽好不同春。

冀将热血酬知己，敢把冰心对友人。月到窗前怀远道，清标还望德为邻。
脩竹
宋祁（宋代）

北户静无尘，萧萧玩翠筠。
此时刀笔手，惭愧杀青人。
小重山
米友仁（宋代）

醉倚朱阑一解衣。碧云迷望眼，断虹低。近来休说带宽围。人千里，还是燕双飞。

深院日初迟。绮窗帘幕静，恨生眉。不堪虚度是花时。鸿来速，争解寄相思。
忆江湖旧游
吴晦之（宋代）

水满汀洲白鹭双，芦花飞雪扑船窗。归来常有江湖兴，遥想钟声隔岸撞。
近日
华镇（宋代）

近日英雄涉世疏，休言弹铗便乘舆。昼操板艇穿沟径，夜爇芦乘阅簿书。

似此小心纡若绶，何如阔步曳长裾。江南若有扁舟便，不待秋风始忆鱼。
如梦令 七夕风雨
张凤翼（明代）

狼藉芳筵瓜果，妒煞无情风雨。拆了鹊边桥，怎把佳期留住。

知否，知否，一夜泪痕深注。
为胡元瑞题绿萝馆二十咏 其十九 胡床
王世贞（明代）

胡郎坐胡床，却发庾公兴。冉冉南楼月，徐徐破残暝。
安邑里中秋怀寄高员外
武元衡（唐代）

原宪素非贫，嵇康自寡欲。守道识通穷，达命齐荣辱。

庭梧变葱识，篱菊扬芳馥。坠叶翻夕霜，高堂瞬华烛。

况兹寒夜永，复叹流年促。感物思殷勤，怀贤心踯躅。

雄词封禅草，丽句阳春曲。高德十年兄，异才千里足。

咫尺邈雪霜，相望如琼玉。欲识岁寒心，松筠更秋绿。
王敏肃公挽词
楼钥（宋代）

贱子慙生晚，龙门莫部津。
词场沾賸腹，政地仰洪钧。
古栝杏坛旧，东嘉棠荫新。
九京无馥作，知己更何人。
贺新郎（吴中韩氏沧浪亭和吴梦窗韵）
吴潜（宋代）

扑尽征衫气。小夷犹、尊罍杖履，踏开花事。邂逅山翁行乐处，何似乌衣旧里。叹芳草、舞台歌地。百岁光阴如梦断，算古今、兴废都如此。何用洒，儿曹泪。

江南自有渔樵队。想家山、猿愁鹤怨，问人归未。寄语寒梅休放尽，留取三花两蕊。待老子、领些春意。皎皎风流心自许，尽何妨、瘦影横斜水。烦翠羽，伴醒醉。
题腰跕旅店壁
释今无（明代）

此意岂当詶日月，乾坤无处寄閒身。道傍多少虬髯客，尽是区区行路人。
期诸娣姒茶话
方婉仪（清代）

旧家门巷草新生，岁岁春风不世情。已办月团三百片，好为同听煮茶声。
减字木兰花 其四
樊增祥（清代）

此何声也。迤逦冰河过铁马。鼓打花奴。错落瑛盘大小珠。

香篝素被。打点今宵安稳睡。无奈芭蕉。故学钗声枕畔敲。
即事
陆游（宋代）

楸垂落索槐吐花，溪女采莲童抱瓜。
一年光景又将半，愈老愈知生有涯。
舟夜阻风与诸客空酌
伍瑞隆（明代）

水精盐白笋姜红，杯酒乘舟夜阻风。席比冰壶犹未净，盘邀明月且成空。

曲神自领清虚趣，酒圣元堪澹泊中。服食只今渣滓尽，肯令殽核枉相从。
绝句三首 其一
陈公辅（宋代）

雨过疏窗分外凉，隔帘风引芰荷香。江湖六月生秋思，清梦回时月满床。
秦望山
潘梅（明代）

提封犹禹甸，望海自秦山。万事花争发，孤云鸟共还。

方隅从眺览，磴道足跻攀。拟叩金银阙，丹砂少驻颜。
梦中作
王耕（宋代）

楼上虚怀待月时，写景应难不赋诗。一天列宿坐中见，万里青天云外归。
奖溪桥
孙应凤（宋代）

夕照斜阳柳外鸦，杏园衰谢野人家。
欲寻春色无寻处，尽在桥边野草花。
咏史诗。长平
胡曾（唐代）

长平瓦震武安初，赵卒俄成戏鼎鱼。

四十万人俱下世，元戎何用读兵书。
礼观音大士二首和湘灵
沈天孙（明代）

莲花宝座百由旬，莲表禅心不染尘。
大士傥容为侍者，此生愿脱女人身。
寓题
黄滔（唐代）

吴中烟水越中山，莫把渔樵谩自宽。

归泛扁舟可容易，五湖高士是抛官。
台湾吟 其二
王礼（元代）

相逢坐定问来航，礼意殷勤话一场。急唤侍儿街上去，捧盘款客买槟榔。
送董思白大宗伯加太子太保予告驰驿
陈子壮（明代）

帝念先朝有秩宗，班阶流辈尽云从。近传宫保归黄发，遥望天人问赤松。

杨柳青门真祖道，桃花春涨即吴淞。纤尘拌不随清梦，还傍东华五夜钟。
高唐州
伊秉绶（清代）

季重心情雅好歌，骖停齐右漫婆娑。儿童未解绵驹曲，父老能言鸣犊河。

城郭南来堪画少，风烟东道觉秋多。商声激越来林表，草草津亭唤柰何。
江行夜雨
张乔（唐代）

江风木落天，游子感流年。万里波连蜀，三更雨到船。

梦残灯影外，愁积苇丛边。不及樵渔客，全家住岛田。
寄秋怀
赵蕃（宋代）

两载沅湘役，虽劳何所为。
虾行仍蛭渡，犹豫复狐疑。
孰念锄犁把，殊胜手板持。
山南与山北，舒了更从谁。
和王倅见惠十篇
曹勋（宋代）

若人富文史，皮里罗阳秋。
婉此建安格，当从古人求。
醉侯岂可縻，当封富民侯。
东楼夜望
陈藻（宋代）

愁来无酒话无人，明月楼中万里身。
说与长江流水去，汝今穿海入吾闽。
送林城山归上饶
蒲寿宬（宋代）

平生喜诵城山句，一诵千回起狂慕。
梦魂夜夜峨眉巅，峨眉只在家西住。
照人楼蜃嘘青红，落笔天昆走云雾。
冥搜古髓生润芳，坐演正声入韶濩。
兰宫璧水俱隽功，金马玉堂岂迂步。
何人为叫阊阖云，试使琅玕一披露。
男儿岂暇谋温饱，丹心要使辉青素。
水潮方仰昌黎韩，日边又起长沙傅。
玉山万仞高岧嶢，丛玉琤琤悦朝暮。
嗟哉精卫愚复禺，海石悠悠力安措。
傍大龋齿看痴狂，持此痴狂向谁诉。
古来离别惟有酒，此别情酸酒如醋。
萍蓬万里终有家，而今更把家为路。
游石碣山作
成鹫（清代）

山僧住山今老朽，逢人说山不去口。从前所闻见则否，过眼一过为刍狗。

何如此山世希有，一幅云林好心手。周遭方广盈十亩，土肥泉滑峰棱瘦。

中有天地外无漏，山光水光昼复昼。两两石楼如老叟，大者兀坐小回首。

大楼之左小楼右，长松低枝与石斗。众石伛偻若奔兽，前行麋鹿后猿狖。

聚为月窟丰其蔀，仰首窥天通石腠。散为玉衡布星斗，横数八八纵九九。

路断不断见遗构，有声无声狮子吼。相传古寺废已久，残碑半缺成蝌蚪。

殿角生尘佛面丑，圆镜当中无净垢。八门顶礼还抖擞，踏破前人旧窠臼。

归来大笑别良友，此山取作逋逃薮。君心我心无避就，终当去去去莫后。

把茅盖头瓮遮牖，坐断云根观远岫。不信名山有神守，管取洞天归两肘。

君不见藏山于泽未为固，夜半有力负之走。窃负而逃逃者谁，字曰迹删名曰鹫。
题建州富沙门楼安济桥十绝呈太守黄彦发 其五 安济桥五绝
刘弇（宋代）

江夏无双自妙年，颍川第一早闻天。阳和自满千桃李，更欲邦人识济川。
酬方塘赵待制见赠
汪元量（宋代）

久谓儒冠误，穷愁方弃书。
十年心不展，万里意何如。
司马归无屋，冯驩出有车。
吾曹犹未化，烂醉且穷庐。
送邵州判官往南（一作皇甫冉诗）
刘长卿（唐代）

看君发原隰，驷牡志皇皇。始罢沧江令，还随粉署郎。

海沂军未沧，河兖岁仍荒。征税人全少，榛芜虏近亡。

新知行宋远，相望隔淮长。早晚裁书寄，银钩伫八行。
偈颂一百五十首
释心月（宋代）

法身向上法身边，会得咸通无后先。
一个矬来一个跛，担为一担更无偏。
八月十五日二十日两至南山饮潇洒亭
方回（元代）

悠悠桐江水，寓庐十二年。
重来六日内，两日登南山。
南山有何好，高阁西北偏。
隔江三千家，一抹烟霭间。
阁槛一巨松，挺出众木前。
野性所酷爱，老藤相纠缠。
亦如我与僧，相对谈幽禅。
稍遂物外性，屡写酣中篇。
故侯复齐民，鬒发成华颠。
念当舍此去，焉得长周旋。
春怀三首（时世宗幸承天）
尹耕（明代）

闻道降胡说虏情，春来拟绝汉军营。
洋河川北云常黯，碣石山头月自明。
将士倔强时跋扈，朝廷赏罚在持衡。
凭轩北望堪魂断，况是天门万里程。
次韵孔舍人曝书
张耒（宋代）

图书陈秘奥，樽俎肆雍容。
玉殿朝回答，蓬山深处峰。
探囊图轴旧，题壁姓名重。
盛世年年事，新篇莫厌供。
上益公十绝为寿·玄鹤
刘过（宋代）

缑山橘井与青田，驱策风云友列仙。
名号横空心万里，九皋声动九重天。
和竹溪三诗 效颦一首
刘克庄（宋代）

衰残悔不早脩真，蓝缕何须更逐贫。诸恶能通三世业，瓣香要做再来身。

先民至死思存汉，谄子偷生作美新。俯仰两间无愧怍，有辞可以白先人。
次韵徐月卿秋兴
于石（宋代）

西风渺何许，安处即家乡。
社舞邻呼饮，时思礼荐尝。
孤灯茅屋雨，落叶石桥霜。
鸡黍当年约，谁能继范张。
冬夜忆清远道初二兄
全室宗泐（明代）

夜深霜气寒，窗月皎如烛。
鸣鸿尚遐征，孤鹤亦惊宿。
念我平生亲，怅焉动心曲。
四明是何处，苕溪如在目。
异方讵能通，远道何由缩。
十年无一字，信是如金玉。
白发渐欺人，晤言安可卜。
题齐己草堂
刘摰（宋代）

一曲流泉对草堂，何人与续帐前香。清诗自共秋风老，依旧钟声送夕阳。
答陶云汀内翰赠诗
申在明（清代）

才非观国愧乘槎，客馆残书远市哗。嘉制忽欣观雅册，大方奚市仰文华。

清高节缅霜前菊，爽朗香浮雪里茶。人在卷中思不见，玉河孤月照谁家。
和向巨源冷语
吴芾（宋代）

风扫千林无一叶，独有疏梅浸霜月。
欲御瑶琴愁指折，试酌寒泉惊齿冽。
最爱闭门人卧雪，不作群儿附炎热。
送周伯昂兵革后归义兴
虞堪（明代）

城郭已皆非，人烟触处稀。莫言前度事，但得一身归。

妻子全当喜，乡邻在可依。孝侯还有庙，再拜勿歔欷。
奉和圣制答张说扈从南出雀鼠谷
宋璟（唐代）

秦地雄西夏，并州近北胡。禹行山启路，舜在邑为都。

忽视寒暄隔，深思险易殊。四时宗伯叙，六义宰臣铺。

征作宫常应，星环日每纡。盛哉逢道合，良以致亨衢。
江城与秋岩同赋
董嗣杲（宋代）

江柳青青暗古津，悲歌不独是商人。
愁生独醉重关晚，梦破相思故国春。
声迹衰迟难应世，山林枯朽易全身。
归期渺邈徒怀想，怨鸟花梢叫月频。
句 其一
张举（宋代）

无限寒鸦冒雨飞，红树高高出粉墙。
访隐者
陆游（宋代）

湖曲有隐者，时时容叩门。
人如钓渭叟，地似避秦村。
笑语嚣麈远，衣冠古制存。
山寒归路晚，相与尽瓢樽。
大江东去·别山美玉
刘志渊（金朝）

别山美玉，匠一合成器，乾坤体辨。两窍明开分日月，八卦九宫齐展。方寸心存，斡旋真要，乙木金相恋。幽人得趣，便将乾象推转。微微腾倒元精，只凭眼下，暗里兴雷电。万匝千回循旧路，迤逦乱飞银线。馥郁香尘，味能实腹，净体今相见。光飞如雪，这回识得头面。
水龙吟
刘克庄（宋代）

平生酷爱渊明，偶然一出归来早。题诗信意，也书甲子，也书年号。陶侃孙儿，孟嘉甥子，疑狂疑傲。与柴桑樵牧，斜川鱼鸟，同盟后、归于好。

除了登临吟啸。事如天、莫相谘报。田园闲静，市朝翻覆，回头堪笑。节序催人，东篱把菊，西风吹帽。做先生处士，一生一世，不论资考。
山中乐
徐积（宋代）

洞里桃花开早春，洞中酒熟宴真人。红蕊紫芝俱在手，本家猿鹤亦随身。

采拾饤饾随所有，物无不义即是真。何须谢傅山东妓，却用陶潜漉酒巾。

漉酒复漉酒，何必金印大如斗。一瓢复一瓢，莫辨人间淳与浇。

时情大抵恶贫贱，此閒却是青云霄。君不见古人自谓为贤豪，或入于佞或以骄。

但言富贵我所欲，一身不保领与腰。孔光屈身事董贤，谷永阴与王凤交。

贾谧之党遍天下，望尘拜者尤为妖。须臾苟得快所欲，终以血肉污斧刀。

假令当日幸而免，后世讥笑安能逃。岂如孙登但长啸，眼看时事如鸿毛。

嵇康阮籍不与语，何况纷纷儿女曹。
然公发人自天台来不以乌药见寄
晁说之（宋代）

石桥不得往，乌药不寄来。
空令图画里，指点说天台。
秋雨初霁徙倚门外有作
陆游（宋代）

三十余年此结庐，客来不用笑迂疏。
前身已预兰亭会，老眼曾窥禹穴书。
浮瓮社醅香出屋，登场秋稼穗盈车。
萧萧蓬鬓虽衰矣，追逐乡邻尚有余。
朱成伯秀野堂
吕本中（宋代）

客愁固多岐，我怀亦萧散。连年寻故人，见子二水岸。

官居少闲暇，岁月忽已换。有堂名秀野，未入俗眼看。

得名自君子，可当清净观。未能艺桃李，且自饱藜苋。

荒凉城一隅，初不越门限。脱身少年场，念此已熟烂。

嗟予老病侵，阅世盖多难。相逢默无语，自足洗忧患。

穷冬足雨雪，近市乏薪炭。时来正堂堂，尚得一笑粲。
小室晚酌
陆游（宋代）

病不禁寒怯早霜，东斋随事具杯觞。
清时宽大何妨醉，白首龙锺未减狂。
枝叶扶檠山果熟，盐醯调适野蔬香。
兴阑径觅华胥路，枕藉图书满一床。
修西方十劝 其八
道镜　善导（唐代）

劝君八，教修念佛牟尼法。应须遵奉本师言，命尽得往弥陀刹。
和王朝议韵
吴芾（宋代）

晚日转云头，长空收雨脚。
稍觉暑气清，独坐倾桑落。
兴来或醉吟，接{上四下离}还倒著。
胸中了无忧，事事俱脱略。
缅怀我友朋，踪迹东西各。
几欲往从之，恨被微官缚。
此来得夫子，臭味颇相若。
倾盖便论心，开怀不我却。
新诗一何工，清思渺寥廓。
才如李杜雄，句压曹刘弱。
顾我志意衰，笔力不如昨。
明时百无用，正恐填沟壑。
公余幸少闲，对酒且深酌。
拭目看诸公，衮衮登台阁。
姑苏有赠
俞德邻（宋代）

画楼珠翠列娉婷，辽鹤重来失故城。
商女不知宁有恨，徐娘虽故尚多情。
一帘花雨谈幽梦，双浆莼波急去程。
却倚阊门重回首，笳声呜咽暮云横。
秋暮候家僮不至
刘崧（元代）

少日疏狂惯，中年感慨同。梦啼惊泪雨，坐久怯头风。

把酒嗔浮蚁，看书惜过鸿。故园归渐近，凭问菊花丛。
咏老马
牛焘（清代）

百战余生脱锦鞯，丰棱瘦骨画难传。霜啼夜识边城路，苑草春嘶塞漠烟。

每向秋风惊鼓角，曾经落日挽幽燕。幸逢矍铄将军健，肯使悲鸣枥下拴。
又和
洪咨夔（宋代）

青女笼晴试小春，门前沙路净无尘。
平洲水竹因依好，白鹭飞来不避人。
相见欢
王时翔（清代）

巡檐却皱眉头。乱乡愁。劝酒琼妃相送、玉京游。

溪边月。枝边雪。思悠悠。好载一船诗兴、过扬州。
句
钱惟济（宋代）

庭下焚香连宿雾，林间鸣佩起栖鸾。
挽赵秋晓 其一
张昭子（宋代）

亭亭玉树世间稀，天与科名不与时。倍厚每生同族敬，风流多结贵游知。

吾于鲁肃情偏厚，客谓文园疾莫支。抚几自悲还自慨，喜君跨灶有诸儿。
寿宁堂诗为冀宁耿氏作 其四
吴当（元代）

旨甘孔时，春酒载筵。天锡纯嘏，眉寿永年。
口号
范成大（宋代）

我是苏州监本呆，与爷上寿献棺材。宗室元来是皇族，雨下水从屋上来。
偈倾一百六十九首
释智朋（宋代）

错步入雪山，茫茫谩寻讨。
鬼眼忽撑开，草窠裹蹲坐。
见底是明星，悟底是什么。
瞿昙瞿昙，未敢相保。
春晓道中
罗公升（宋代）

笳鸣雨声歇，据鞍迎晓风。
挑花逞颜色，窈窕一川红。
经年用越逞，杀气浮太空。
颇宜化工手，不到荆棘丛。
莺声忽起予，梦落柳影中。
缅怀习池赏，不减燕然功。
横槊岂无人，赋诗定谁工。
金陵篇用李空同汉京篇韵
龚鼎孳（清代）

六代丛金粉，千门艳绮罗。笙歌横玉阙，楼阁傍银河。

银河玉阙横心丽，垂柳曾笼王谢第。朱门双燕自翩跹，琼树三山空掩蔽。

杜鹃春望隔天津，璧月临春更有人。羽书禁闼床皆满，祠庙青溪祷不神。

相府衙兵森子弟，戟门夜识金银气。秦宫貂珥逼将军，李广戈矛偿醉尉。

夕烽飞过广陵城，小队传呼宫辇行。官里别驱黄幄去，六军亲倒翠旗迎。

帘前墨敕夸行在，河上楼船陨将星。幡出石头王迹地，表书铁券世家名。

繁华久触高明忌，满目新亭人似寐。长堑偏容鼓角过，斜阳最耐兴亡事。

台城白日乱鸦号，复道香尘长野蒿。宝钿妆成云易散，珠扉花冷月空高。

世事从来多反覆，沧桑眼底翻陵谷。当年刀笔太纵横，此日风云纷角逐。

金陵萧瑟剧堪怜，旧内钟山本接连。不见五陵裘马外，麒麟还对玉衣眠。
送胡季玉还毗陵
蔡戡（宋代）

瘴雨蛮烟昼不开，问君底事亦南来。
外台总计惭无术，内府输珍信有才。
我去雁峰同北乡，子行梅岭带春回。
故园花竹平安否，何日从容共一杯。
谒金门
赵汝茪（宋代）

羞说起。嚼破白桃花蕊。人在夕阳深巷里。燕见来也未。

一样半红紫。双凤同心结子。分在郎边郎不记。为郎今拆碎。
句
李维（宋代）

秋声和暮角，膏雨逐行轩。
泊扬子津
祖咏（唐代）

才入维扬郡，乡关此路遥。林藏初过雨，风退欲归潮。

江火明沙岸，云帆碍浦桥。客衣今日薄，寒气近来饶。
宿长芦寺下四绝 其二
郑刚中（宋代）

来帆风饱自行快，去桨浪高知进难。舟子勿生淹泊恨，偶然迟速我殊安。
送西京宗博林茂南赴乌程
许景衡（宋代）

才名自昔等三张，阅骏无人似九方。金谷园中辞绮席，水晶宫里奏清商。

割鸡正好师言偃，歌凤多应笑楚狂。未信江湖留得住，凌云头角老昂藏。
咏从化景三首 其三 鼓楼济渡
黎邦璘（明代）

孤村临野渡，轻烟罥前渚。借问往来人，孰是停桡处。
将至京作
弘历（清代）

曈昽晴旭丽华旗，展谒回銮奉圣慈。乐奏上回多喜意，礼将长至肃亲祠。

田逢秋有酬农苦，人觉途遥嫌马迟。三月徂东异三载，孔嘉新旧乃如之。
庚午除夕以入觐至长安偕次儿守岁次王百谷韵 其二
陈应元（明代）

爆竹喧声聒耳频，铜刀剧罢礼厨神。闲翻玉历消残岁，窃幸金吾是比邻。

明日偕联集凤侣，今雷怅忆饲鸦人。天颜有喜知惟近，柏酒呼儿进再巡。
效朱公叔绝交诗
薛澄（宋代）

东山有枭，不祥其名。
恶木是息，恶声是鸣。
食不弃腐，饮不择清。
宜飞求伏，以晦为明。
凶残满志，嗜欲惟撄。
伸颈招凤，使凤自惊。
岂有凤口，而和枭声。
奈何伊人，弗审物情。
请从此别，各自谋生。
遗芳蔓
宋褧（元代）

龟屏象簟尘凝辉，桂枝落尽秋气悽。琼瑶台上魂是非，孤鸾照影心含悲。

离宫别馆春茫茫，延凉殿上空情伤。却凭钟火一茎草，换得蘅芜三月香。

兰风蕙露怨娇尽，落叶哀蝉□鸣嘶。嘤嘤呓语谁得知，再取玉篸搔素丝。
予家小山四首 其二 雨
郭祥正（宋代）

林林银竹注潺湲，迸玉跳珠乱壑间。不惜倚栏襟袖湿，为君吟出雨中山。
次韵莘老初至汤泉
秦观（宋代）

夹路山重复，参天树老苍。一区成小市，数埒引温汤。

洗沐同幽客，餔餐就梵坊。未输朝市子，斗酒得西凉。
禅人并化主写真求赞
释正觉（宋代）

老境侵寻，衰残到今。
霜须雪发春犹浅，壑眼岩眉秋更深。
玩月
姜特立（宋代）

天风忽披拂，搅我襟袂清。
云片玉鳞薄，月华金晕生。
曾於沧海看，浩荡此时情。
仿佛见三山，汹涌波浪惊。
慈云寺观荷并游惠山纳凉八首 其三
章简（清代）

闹红一霎雨声粗，水汽如烟黯镜湖。催得诗成偏受赏，绿盘擎出万明珠。
除草
章甫（宋代）

恶草溷嘉蔬，凉风独荷锄。
薅耘非敢后，滋蔓恐难除。
女大知艰食，儿痴亦废书。
归来一长叹，不是厌山居。
入峡
张嵲（宋代）

天秋万象静，云横乱峰起。
已下微王山，入峡自兹始。
惊湍於此尽，安流澹如砥。
两山郁嵯峨，壁立相对峙。
上凌空崇外，下插渌净底。
层岩碧树滋，洄潭丹叶委。
舟行石罅中，江流瓮城里。
举头天若带，堕此清瀰瀰。
忽惊翕岩大，奔浪喧客耳。
鱼陀考方言，岁出鱼万尾。
水边菖蒲青，石上土花紫。
淙流来不绝，无由访源委。
俄经陈佗洞，斩绝不容趾。
土人若猿猱，跻攀因葛藟。
燃火入其中，数丈神披靡。
睹兹泉壑迥，始觉化工伟。
投身西南陬，肆意阅奇诡。
是邦不生人，境胜乃如此。
宁非造物初，意尽向山水。
神惊畏石坠，志谿欣树美。
穷探日易晚，惜去船欲舣。
徐闻涌波涛，渐见山峛崺。
奇观忽鹜过，我兴方未已。
赖此慰羁愁，无庸伤转徙。
摊破江城子
程垓（宋代）

娟娟霜月又侵门。对黄昏。又黄昏。手捻一枝，独自对芳尊。酒又不禁花又恼，漏声远，一更更、总断魂。断魂。断魂。不堪闻。
被半温。香半熏。睡也睡也，睡不稳、谁与温存。惟有床前，银烛照啼痕。一夜为花憔悴损，人瘦也，比梅花、瘦几分。
题焦白圻画其父奉礼府君夜直诗意图
王逢（元代）

露湿金茎月转西，披香太液净无泥。
梨云散尽千官影，独见桐花小凤栖。
红梅
李若水（宋代）

东风一戏剧，会使红绿争。
粲粲墙角花，朝霞翦芳英。
自怜冰雪志，猥与桃杏并。
未应素节改，但觉羞颜頳。
孤标翳尘土，疏香掩蓬荆。
游蜂颇知己，飞绕千回轻。
其奈逐臭夫，对之白眼横。
主人情不薄，爱君成瘦生。
今来摄从事，吏课殊少程。
何时把杯酒，一洗千枯荣。
枕上
陆游（宋代）

迢递孤村夜，凄凉半篆香。
怀人悲梦短，听雨怯更长。
有术乾盘汞，无方扫鬓霜。
高吟拟排闷，吟罢更伥伥。
台城路·青龙潭，集白石词
陈家庆（清代）

阑干表立苍龙背，未负沧溟烟雨。呼我盟鸥，与君游戏，湖山尽入樽俎。

玲珑深处。似湘皋闻瑟，佩环无数。惊起鱼龙，化作西山云一缕。

彩霞飞过何许。天外玉笙杳，数峰清苦。虚阁笼寒，檐牙飞翠，不受人间袢暑。

新诗漫与。仗酒祓清愁，林下真趣。第四桥边，拟共天随住。
沁园春（饯余蜀帅）
李曾伯（宋代）

天顾坤维，持橐秉旄，屈公此行。正地雷观象，一阳将复，天星验正，五福初临。汉指才宣，蜀民相贺，百万耄倪犹更生。先声布，便胆寒西贼，关塞无尘。

休嗟往事营营。要清献、乖崖相拟伦。看作新精采，叶符气运，转旋机括，元在人心。奖率三军，扫清万里，从此西南开太平。功成后，却归来廊庙，细展经纶。
许道宁寒林
文同（宋代）

许生虽学李营丘，墨路纵横多自出。
交柯挥霍裴旻剑，乱蔓淋漓张晓笔。
社燕吟
朱应登（明代）

不忍轻飞去，低回绕井栏。
情知归计决，祗为别巢难。
大理汪寺副父母膺封
薛瑄（明代）

龙敕欢传出九重，二亲同日荷疏封。一经教子声名著，六品推恩宠渥浓。

樽俎喜开今日宴，衣冠快睹盛时风。贤郎更尽廷平职，还有回鸾下碧空。
与仲文子华陪观新水硙
梅尧臣（宋代）

湖壖此兴硙，许俗见仍稀。激射聊因势，回环岂息机。

水如岩下过，人悟雪中归。坐想韩夫子，心应不道非。
浴温泉宿紫云庵
叶以照（清代）

竹影萧萧纸帐悬，僧寮清绝不成眠。白龙潭下飞流急，一夜泉声到枕边。
梅弄影
丘崈（宋代）

雨晴风定。一任春寒逞。要勒群芳未醒。不废梅花，晚来妆面靓。

芳阑斜凭。水槛临清镜。翠竹萧骚相映。付与幽人，巡池看弄影。
馆中新蝉
李宗谔（宋代）

雨过新声出苑墙，烟轻馀韵度回塘。
短亭疏柳临官道，平野西风更夕阳。
八斗陈思饶赋咏，二毛潘岳易悲凉。
感时偏动骚人思，不问天涯与帝乡。
解语花 题梅花
沈善宝（清代）

竹外横枝，小桥流水，正孤山清晓。春寒料峭。寻旧梦、仿佛衣香萦绕。

多情翠鸟。犹向我、嘤鸣不了。想冰姿、原是神仙，无怪红尘杳。

何日巡檐索笑。更尊倾东阁，堂开玉照。词裁丽藻。

留芳影、金屋深藏窈窕。横斜夭娇。且图写、癯仙风貌。

任江城，玉笛频吹，不怕春光老。
题李德瞻壁间相看不厌图
杨翮（元代）

窗前图画胜玄关，怪石长松九夏寒。寄语山灵休厌客，清风明月好相看。
县有父子讼者走以鲁人之法听之喜其改悔而作
薛季宣（宋代）

父子本天性，情缘私爱暌。宁留今夕忍，无作望思悲。

克己归仁礼，回心即孝慈。同年千古意，圣相不吾欺。
风流子三首 其三
史承谦（清代）

微词猜薄倖，闲凝愁、真有泪如丝。看浅碧萦眉，低徊幽恨。

斜红丝脸，掩映明姿。行云梦、半篝香缭丝，千点月参差。

暗里形相，十年依旧。意中盟誓，一笑先知。风流凭谁赏，前欢在，也应不负心期。

观黏鸡贴燕，玉琯偷移。料翠盘初整，泥抛骰子。夜灯重试，定簇峨儿。

最是春初时节，牵惹相思。
次师川韵喜雨呈彦章 其一
洪刍（宋代）

绿塘深涨雨，红芰静舒花。卧上三竿日，晴喧两部蛙。

老饕犹善饭，水厄怯逢茶。拟到新池畔，来寻谢客家。
李仓子长按行偶成四韵奉呈
吴芾（宋代）

长年踪迹叹西东，此地那知得会逢。
老去我将归梓里，时来君合拜芝封。
故交零落添新家，晚景衰颓减旧容。
今日尊前休惜醉，回头千里暮山重。
元会诗五首 其二
宋祁（宋代）

惟新兹首祚，倾祝乃祈年。光华无辍旦，先后不违天。

贺牍纷陈几，祥图霭奏篇。南金照庑丽，涂玉截肪鲜。
句
赵汝愚（宋代）

早晚扁舟会东下，莫占衡岳问归程。
水仙
曹彦约（宋代）

盈盈蝶粉衬蜂黄，水国仙人内样妆。
同在寒梅应愧死，枯枝犹说傲冰霜。
七夕日送泥儿与彭少逸代简
王安中（宋代）

此儿眉宇大儇好，中但泥沙相合和。造化作人日无数，凭君熟看几争多。
诗九首托南剑刘教寻亦周墓焚之
赵文（宋代）

如此情钟少梦君，绝疑魂断已无魂。
新兴道士传消息，知共乘云玉帝门。
钧天乐
刘基（明代）

君不见天穆之山二千仞，天帝所以觞百灵。
三嫔不下两龙去，九歌九辩归杳冥。
我忽乘云梦轻举，身骑二虹臂六羽。
指挥开明辟帝关，环佩泠泠曳风雨。
明月照我足，倒影摇云端。
参差紫鸾笙，响震瑶台寒。
我欲听之未敢前，空中接引皆神仙。
烟挥雾霍不可测，翠葩金叶光相射。
鲸钟虎虡铿鸿蒙，撼昆仑兮殷崆峒。
扬天桴兮伐河鼓，咸池波兮析木风。
遂升泰阶朝玉帝，侧身俯伏当琼陛。
讯曰太极折裂为乾坤，纷纷枝叶皆同根。
胡为妄生水火金木土，自使激搏相熬煎？臣闻三皇前，群
物咸熙熙，众子戴一父，皞皞无偏私。
忽然元气自荡潏，变换白黑分贤痴。
蚩尤与黄帝，从此兴戈矛。
流毒万万古，争夺无时休。
骨肉自残贼，帝心至仁能不忧？帝不答，臣心迷。
风师咆哮虎豹怒，银汉汹涌天鸡啼。
飚轮撇捩三岛过，海水尽是青玻璃。
神奔鬼怪惕惊起，遗音鸑鸑犹在耳。
梦耶游耶不可知，但见愁云漠漠横九疑。
黄陵题咏二首
周炎（宋代）

鹤驾云軿去不回，空遗庙貌古山隈。
铁心石骨昌黎伯，也向黄陵掷珓杯。
宿湘江
戎昱（唐代）

九月湘江水漫流，沙边唯览月华秋。

金风浦上吹黄叶，一夜纷纷满客舟。
病中四绝
陆文圭（元代）

老去无憀病转多，樱桃杨柳奈情何。
故人又比佳人薄，莫怪门前雀可罗。
余游钟山宿石佛峰下因上人自归宗来赠之六首 其四
释德洪（宋代）

却度来时危径，断崖落照孤烟。分手更无可奈，相看只有凄然。
郑少融尚书初除端殿，以书见及，赋诗为贺
范成大（宋代）

敬老尊贤大政初，速邮响动报新除。
即从光范开门馆，先向文明直殿庐。
後日沙堤新宰相，当年革履旧尚书。
锋车若向吴中路，应记南山有荷锄。
句
百醉老人（宋代）

中原武马场，故国虎狼窟。
言归成默伤，念之中心憟。
送张殿读之南司成
孙继皋（明代）

几岁谈经傍日边，新恩仍许石头传。衣冠太学诸生候，礼乐中头圣主年。

幄帐春风花半拂，桥门夜月璧双圆。师臣讲席多同异，不似扬雄只儗玄。
喜雨
陆游（宋代）

雨声萧萧集庭树，雨气森森入窗户。
玉川茆屋久不葺，破漏无复施床处。
我於万事本悠悠，危坐读书忘百忧。
明朝秋水增三尺，且复沙边弄钓舟。
致政初归寄锦泉聂赞戎 其一
区元晋（明代）

绿满千缸酒可倾，宠光何限故人情。于今蕉鹿曾非梦，还记飞鸿昔日声。
摸鱼儿（寿吴枧州）
曾开国（宋代）

望层霄、五云开处。屏星光射螺浦。复来七日冬将至，恰则岳神浦甫。梅半吐。试索笑巡檐，稍稍香风度。花娇欲语。问昔日治平，吴公无传，今请为公歌襦袴。

□□□，玉粒家家丰贮。因人岂关天数。金城千里谁能护，前召又逢后杜。□□□。见说道、长安新筑沙堤路。班催鹭序。春色醉蟠桃，胸中色线，待把衮衣补。
寒日游天宁寺
王世贞（明代）

冲寒此日城西寺，酌茗看山兴未涯。塔外风传群帝乐，林间雪是讲坛花。

闻钟客散催疲马，施食僧归起倦鸦。襆被祗应忘说去，夜深还听演三车。
使岭南
苏味道（唐代）

振鹭齐飞日，迁莺远听闻。明光共待漏，清鉴各披云。

喜得廊庙共，嗟为台阁分。故林怀柏悦，新幄阻兰薰。

冠去神羊影，车迎瑞雉群。远从南斗外，遥仰列星文。
次陆放翁韵
苏泂（宋代）

登高望远不可无，不可一日不读书。
予方自委下湿地，君乃独占高明居。
杨云傥许客载酒，杜陵安得钱买驴。
徐行过君就书读，颇幸借屋今连闾。
过中渡二首
欧阳修（宋代）

中渡桥边十里堤，寒蝉落尽柳条衰。
年年塞下春风晚，谁见轻黄弄色时。
酬杨八副使将赴湖南途中见寄一绝
刘禹锡（唐代）

知逐征南冠楚材，远劳书信到阳台。

明朝若上君山上，一道巴江自此来。
次韵黄文铡秀才雪中诒且惠新柑
韩元吉（宋代）

填空密雪借风威，深闭蓬窗昼掩扉。
待学仙人乘鹤驾，未容寒掩泣牛衣。
连篇妙语千金重，满合黄柑数寸围。
细酌清樽酬夜月，更看庭树作花飞。
寄罗主管四首 其二
项安世（宋代）

把酒东南望，关心歙水边。三君同别我，小友不论年。

贾虎风行地，王珠月映川。州人亦惊倒，此客定能贤。
感皇恩（中吕宫）
张先（宋代）

万乘靴袍御紫宸。挥毫敷丽藻，尽经纶。第名天陛首平津。东堂尽，重占一枝春。

殊观耸簪绅。蓬山仙话重，霈恩新。暂时趋府冠谈宾。十年外，身是凤池人。
次韵徐宰集珠溪
方岳（宋代）

僧不须敲饭后钟，自携茶去借松风。
斩新山色佛头绿，依旧桃花人面红。
春瓮贮冰摇玉螘，夜堂烘蜡缀钗虫。
山灵共欲留人住，新月隔溪烟雾蒙。
开愁歌
李贺（唐代）

秋风吹地百草干，华容碧影生晚寒。
我当二十不得意，一心愁晚如枯兰。
衣如飞鹑马如狗，临歧击剑生铜吼。
旗亭下马解秋衣，请贳宜阳一壶酒。
壶中唤天云不开，白昼万里闲凄迷。
主人劝我养心骨，莫受俗物相填豗。
送璧州刘使君
朱庆馀（唐代）

王府登朝后，巴乡典郡新。江分入峡路，山见采鞭人。

旧业孤城梦，生祠几处身。知君素清俭，料得却来贫。
北园书事三首 其一
李昭玘（宋代）

葛巾茅屋自为娱，门掩槐阴长夏初。聒聒难休鸠唤妇，飞飞不定燕将雏。

绕池曳策携双鹤，架水浇花课小奴。麦饭满瓯葵数箸，丁宁车马肯来无。
清平乐 其二
卢祖皋（宋代）

柳边深院。燕语明如剪。消息无凭听又懒。隔断画屏双扇。

宝杯金缕红牙。醉魂几度儿家。何处一春游荡，梦中犹恨杨花。
颂古一○一首 其二
释子淳（宋代）

相好巍巍大丈夫，一生无智恰如愚。从来佛祖犹难望，地狱天堂岂可拘。
汴京纪事二十首·其七
刘子翚（宋代）

空嗟覆鼎误前朝，骨朽人间骂未销。
夜月池台王傅宅，春风杨柳太师桥。
和郭麾霆长教三中 其二
王汝赓（清代）

淋漓大笔想挥毫，脱手弹丸力不劳。南国伤兰方拟屈，东篱咏菊恰如陶。

长辞薄宦情厚淡，独任斯文品自高。三复佳章频击节，为君浮白酌松醪。
寄李半村商叟老丈
韩淲（宋代）

不到前村五六年，春帆便合上溪船。桃花浪暖鱼初出，燕子风轻柳欲眠。

海内知名今有几，古来是事总如然。茶山衣钵分明在，相望閒吟寄谪仙。
大观三年释奠六首
佚名（隋代）

道德渊源，斯文之崇。
功名糠秕，素王之风。
硕兮斯牲，芬兮斯酒。
绥我无疆，兴天为久。
水调歌头（和石林韵）
赵师侠（宋代）

世态万纷变，人事一何忙。胸中素韬奇蕴，匣剑岂能藏。不向燕然纪绩，便与渔樵争席，摆脱是非乡。要地时难得，闲处日偏长。

志横秋，谋夺众，谩轩昂。蝇头蜗角微利，争较一毫芒。幸有乔林修竹，随分粗衣粝食，何必计冠裳。我已乐萧散，谁与共平章。
满江红 伯处舍人亲友得意西归
蔡松年（宋代）

老境нн，归梦绕、白云茅屋。何处有、可人襟韵，慰子心目。犹喜处生佳友戚，一杯情话开幽独。爱夜阑、山月洗京尘，颓山玉。天香近，清班肃。公衮裔，千钟禄。笑年来游戏，寄身糟曲。富贵寻人知不免，家园清夏聊休沐。向暮凉、风簟炯茶烟，眠修竹。
少陵骑驴
释善珍（宋代）

市桥日莫蹇驴嘶，双袖龙钟醉似泥。
回首长安泪沾臆，落花何处杜鹃啼。
雪后寻梅
吴晦之（宋代）

备彴溪桥小径斜，竹篱茅舍两三家。
红梅似与诗人约，腊雪初消始看花。
颂古十一首
释子益（宋代）

拨草瞻风寻剑客，桃花一见便忻然。
直饶真到不疑地，放下更参三十年。
和韩秋怀十一首 其四
王十朋（宋代）

秋雨浸成潦，秋霜渐为凌。老树喑寒蝉，腥盘集痴蝇。

天涯有归客，面目吁可憎。吟馀自扪腹，肝胆空棱棱。

临渊不善渔，篱头挂寒罾。数椽茅屋下，养此百不能。
咏露
李正封（唐代）

霏霏灵液重，云表无声落。沾树急玄蝉，洒池栖皓鹤。

流尘清远急，飞月澄高阁。宵润玉堂帘，曙寒金井索。

佳人比珠泪，坐感红绡薄。
将发金陵奉怀张彦实
吕本中（宋代）

老矣君何往，翩然我欲归。文章晚未用，岁月事多违。

江接鄱阳路，风吹游子衣。不应蘧伯玉，独悟昔年非。
泉州贡院举梁八咏 其五
真德秀（宋代）

梁脊伊谁姓氏题，梅溪去后有苕溪。自惭拙守何为者，强策驽骀继駃騠。
月麓和尚碑
褚华（清代）

北军夜拥都督行，帐前奇士哭失声。勤王义旅檄难起，白首眼失沧桑更。

闭门懒埽空廊雪，自忆兴亡梦中说。学仙学佛两无心，此身但与尘缘绝。

君不失，临安台殿荒梧楸，六皇龙种编九流。钵盛脱粟甘独茹，弗骑款段西可游。

一抔遗塔青苔古，骨化王孙节弥苦。行人若吊宋遗民，岂止西台谢皋羽。
峡州东山
陆游（宋代）

十年不踏东山路，今日重为放浪行。
老矣判无黄鹄举，归哉惟有白鸥盟。
新秧刺水农家乐，修竹环溪客眼明。
已驾巾车仍小驻，绿萝亭下听莺声。
题綦毋校书别业
李颀（唐代）

常称挂冠吏，昨日归沧洲。行客暮帆远，主人庭树秋。

岂伊问天暮，但欲为山游。万物我何有，白云空自幽。

萧条江海上，日夕见丹丘。生事非渔钓，赏心随去留。

惜哉旷微月，欲济无轻舟。倏忽令人老，相思河水流。
客与余话出山事怅然有作
李孙宸（明代）

话到出山事，踟蹰思万端。官贫随仆少，道远挈家难。

人面终难信，余腰不哪酸。黄粱炊未熟，几欲醒邯郸。
余藏丁龙泓诗谢南屏五世法祖烎老人送檀香米之作即次原韵题其上
达受（清代）

无边世界此中藏，日月还应赋就将。短札有人曾乞米，旃林何处尚留香。

佛从舍卫城中过，我向沿门钵里尝。记得青精容一饱，当年笔墨喜逢场。
送王长洲禹偁赴阙
潘阆（宋代）

蒿兰不并香，泾渭安同流。
小人有千险，君子生百忧。
名重圣主徵，道光史策收。
一鹗秋空飞，鸟雀徒啾啾。
何夫人蕉阴小像重装题句四首 其一
夏孙桐（清代）

林下清风慕昔贤，笔床常倚镜台边。当时画稿同商榷，合向红闺榜绿天。
相湖边 采莼
屈大均（明代）

积雨初消，湖波新涨，叶叶乍浮还没。素手牵来，比银钗光滑。

教越娘、轻按兰桡，菱花留取，莫与紫茎同撷。隔宿还肥，浸寒泉似雪。

旋下蛮姜，半作香羹啜。谁复忍，去去和、鲈鱼轻别。

脍具多携，更吴淞乘月。况芙蕖、千顷非钱买，休还恨、犀箸玉盘消息绝。

且逐鸳鸯，向夕阳明灭。
三代门。夷齐
周昙（唐代）

让国由衷义亦乖，不知天命匹夫才。

将除暴虐诚能阻，何异崎岖助纣来。
杂诗十首 其四
李涛（唐代）

深岩有老翁，庬眉须鬓雪。夜半呼我名，授我微妙诀。

字画古籀样，体势讹复缺。双眸忽烱烱，须臾竟披阅。

至今得其传，心会口难说。
皇太子会诗
王赞（魏晋）

玄阴受谢，青阳启号。
气以升新，光以永照。
苕溪新上人石窗
释居简（宋代）

太白岩空夜弗扃，好风不约满疏棂。旧题寂寞无人管，散作苕溪水上云。
夜抵范丈人庄
冒愈昌（明代）

谁道生还亦偶然，乡心不禁涕双悬。
路从燕市三千里，人似苏卿十九年。
月黑枫林疏出火，霜消茅屋晚炊烟。
预愁身贱虚劳问，形影相将转自怜。
风入松·东风巷陌暮寒骄
俞国宝（宋代）

东风巷陌暮寒骄。灯火闹河桥。胜游忆遍钱塘夜，青鸾远、信断胜招。蕙草情随雪尽，梨花梦与云销。客怀先自病无聊。绿酒负金蕉。下帏独拥香篝睡，春城外、玉漏声遥。可惜满街明月，更无人为吹箫。
十五夜刘子纬宅子静初至对月
何景明（明代）

长安今夜月，复满桂花轮。笛里三年泪，尊前万里身。

关山上云雾，楼閤下星辰。况接离群友，悲歌对怆神。
棉江欸乃九章并序 其五 鳌溪
周彦敬（明代）

渔翁答歌兮鳌溪头，鱼虾为活兮春复秋。江月白兮水悠悠，老妻劝饮兮醉瓷瓯。

罛疏兮鲙脱，顾我兮何求。猗彼巨鳌兮翻波上游，虹霓为丝兮明月为钩。

仰天长啸兮风飕飕，鼓枻扣舷兮浮中流。幸际时兮晴明，老翁于此兮乐无休。
古宫词十首
刘克庄（宋代）

玉辇临前殿，方陈角觝嬉。
如何熊犯跸，仅有一昭仪。
送云侍者
释文准（宋代）

鸟窠吹布毛，老婆为侍者。
今古道虽同，宾峰不然也。
二月三月时，和风满天下。
是处百华开，远近山如画。
歧路春禽喧，高岩春水泻头头三昧门，
虚明周大野。好个真消息，
书送汝归舍。衲僧末后句，
嘘是何言欤。
浣溪沙·送梅庭老赴上党学官
苏轼（宋代）

门外东风雪洒裾，山头回首望三吴。不应弹铗为无鱼。
上党从来天下脊，先生元是古之儒。时平不用鲁连书。
偈颂七十一首 其二十三
释了惠（宋代）

护生须是杀，杀尽始安居。会得个中意，唵悉哩苏嚧。
租税
陆游（宋代）

占星起饭犊，待月出输租。
遇嶮频呼侣，扶辕数戒奴。
畏饥怀饼饵，愁雪备薪樗。
意象今谁识？当年赋两都。
益州人吏语
佚名（唐代）

录事意，与天通，益州司马折威风。
两桥诗，并引 其二 西新桥
苏轼（宋代）

昔桥本千柱，挂湖如断霓。浮梁陷积淖，破板随奔溪。

笑看远岸没，坐觉孤城低。聊因三农隙，稍进百步堤。

炎州无坚植，潦水轻推挤。千年谁在者，铁柱罗浮西。

独有石盐木，白蚁不敢跻。似开铜驼峰，如凿铁马蹄。

岌岌类鞭石，山川非会稽。嗟我久阁笔，不书纸尾鹥。

萧然无尺箠，欲构飞空梯。百夫下一杙，椓此百尺泥。

探囊赖故侯，宝钱出金闺。父老喜云集，箪壶无空携。

三日饮不散，杀尽西村鸡。似闻百岁前，海近湖有犀。

那知陵谷变，枯渎生茭藜。后来勿忘今，冬涉水过脐。
送韶化士干灵云古寺基
释法薰（宋代）

剑客重寻眼翳生，至今孤露不堪闻。
老韶直下能扶起，十□精神减八分。
仲秋书事
陆游（宋代）

断云归岫雨初收，茅舍萧条古渡头。
短褐老人垂九十，松枯石瘦不禁秋。
袁性之自号为湖山遗老曩和予北征绝句因与其族人赴举复见访坐间求书湖山隐居扁榜因为著语
许及之（宋代）

湖山本为吾侪设，家世今为隐者居。岁稔石田犹可饱，诗成霜叶正堪书。

因观后进鏖勍敌，肯访閒人款敝庐。醉觅扁颜吾敢靳，和篇曾枉百砗磲。
十月十五日为先君讳日舟中志哀
严鈖（清代）

回首家园魂暗销，白杨衰草冷萧萧。篷窗一把孤儿泪，流到坟头当酒浇。
八声甘州·又一番
吴泳（宋代）

又一番、沪水出牂牁。江声汹鸣鼍。正南人争望，转移虎节，弹压鲸波。未见元戎羽葆，民气已冲和。不待禁中选，李牧廉颇。却顾边陲以北，似乘航共济，亡楫中河。纵缆头襦尾，其奈不牢何。□明公、一襟忠愤，想誓江、无日不酣歌。当津者，岂应袖手，长宴江沱。
梅花集句 其八十二
李龏（金朝）

吹杀梅花影里灯，凄凉一似观堂僧。满山明月东风夜，茶煮西峰瀑布冰。
采石三题 其三 鉴然亭
李之仪（宋代）

温公天下士，百计兴艰危。大厦势已倾，意欲一木支。

功名等山势，德泽均雨露。奈何谈笑间，而取鬼神怒。

鬼神岂不鉴，忠义当扶持。一见亦何伤，冥路俄与期。

似非理所安，端恐数应尽。邂逅不可逃，纷纷遂为信。

孔子昔有言，既敬亦须远。三复而三思，临风更三叹。
古意 其五
释契嵩（宋代）

穷品偶真叟，授我一卷书。深林值幽人，遗我斧与锄。

斧锄亦奚值，教养材与蔬。荒秽必须剪，使之蔼自如。

授书欲胡值，教尔心与躯。学必先正己，自治乃及馀。

此意有嘉训，佩之未始除。如何悠悠人，自谬欲是渠。

相习成薄俗，鲜德怀籧篨。吾裁此俚语，凭君值传诸。
和和叟第课还自都下
陈师道（宋代）

青云直上马如龙，来往泠然若御风。
高步只应天咫尺，旧游宁寄浙西东。
升沉道路从今异，邂逅比邻此日同。
相见可堪怀抱冷，需君健语破樊笼。
吊台湾 其一
陈季同（清代）

忆从海上访仙踪，今隔蓬山几万重。蜃市楼台随水逝，桃源天地付云封。

怜他鳌戴偏无力，待到狼吞又取容。两字亢卑浑不解，边氛从此正汹汹。
寒食梨花小饮
蔡襄（宋代）

江南寒薄春尝早，花卉入春先自老。
嗟予衰病不及时，出见池园半青草。
纵有余葩在叶间，行看落片随风扫。
寻春已过索寞归，重忆欢娱耿怀抱。
虽然妖艳难再得，但只逢花须醉倒。
二月中央寒食朝，墙隈忽见梨花飘。
开门四顾粲然白，传催翠帟宾朋招。
长吟环绕不知数，渐值明月临清霄。
谁翦轻云成碎蕊，天留密雪封枯条。
重重尽挂珠缨络，籁籁初呈簂步摇。
傍花行酒发新唱，满座例举黄金瓢。
西都姚黄高一尺，扬州宝髻分双翘。
幽香绝艳信尤物，设欲置之千里遥。
壁门写生亦名画，未免五彩塗鲛绡。
莫如此君慰人意，相对一笑开无憀。
古来英豪多感激，坐使绿鬓朱颜雕。
劝君且作梨花饮，慎勿称量别流品。
又次韵
李之仪（宋代）

寻春何惜驻征鞍，只怕春归不怕寒。故国山川无限思，我来仍得雨中看。
上郑丞相
徐俨夫（宋代）

新乐初滥觞，孰闻正始音。
末流遂滔天，尽入侏离衿。
一夔亦足矣，焉用喧秋吟。
愿洗笙笛耳，悉意尊球琳。
听者或酣卧，岂识君子心。
凤兮复观兮，来仪当於今。
喜迁莺 赋赵谷林三十六鸥亭
厉鹗（清代）

风蒲低暑。见白羽带波，翻翻还住。阑影摇人，簟文生梦，梦入藕花深处。

閒笑泛湖伯越，閒笑啼湘怀楚。晚凉外，动忘机一曲，悠然琴趣。

休去寻钓艇，重理旧盟，草合垂虹路。倚扇开襟，调冰脍玉，不问是谁宾主。

三十六梯明月，三十六陂秋雨。戏招手，认青天片雪，飞来诗句。
明皇祀圜丘乐章。寿和
佚名（唐代）

於赫圣祖，龙飞晋阳。底定万国，奄有四方。

功格上下，道冠农黄。郊天配享，德合无疆。
新上头
韩偓（唐代）

学梳松鬓试新裙，消息佳期在此春。

为要好多心转惑，遍将宜称问傍人。
送陈生归吉水赤岸
李祯（明代）

清砧兼落叶，总是别离情。
去路千程远，归舟一叶轻。
秋云连树暗，寒日映川明。
亦有沧浪兴，何时共濯缨。
仙游山九日叹逝二首 其一
孙觌（宋代）

伤心玉案两眉齐，永负黄花九日期。万里炎州嗟我老，百年青泪向君垂。

俱飞蛱蝶愁看汝，醉把茱萸欲对谁。独立西风搔短发，一生遗恨一愁悲。
水调歌头（寿常德府刘守）
熊以宁（宋代）

天地有英气，钟秀在人间。流虹甫近华旦，维岳预生贤。千载明良会遇，三世勋庸忠烈，谁得似家传。高论排风俗，抗志遏狂澜。

记年时，胡尘外，拥朱幡。洪枢紫府功业，指日复青毡。拭目泥封飞下，趁取梅花消息，去去簉朝班。骨相元不老，何必颂南山。
南歌子（再用前韵）
苏轼（宋代）

苒苒中秋过，萧萧两鬓华。寓身此世一尘沙。笑看潮来潮去、了生涯。
方士三山路，渔人一叶家。早知身世两聱牙。好伴骑鲸公子、赋雄夸。
题闺秀邹蕊珠慎馀斋诗集二首 其一
章烜（清代）

瑶池仙子早骖鸾，剩有诗篇下界看。一样春晖慈荫好，拂云新拓碧琅玕。
惜余春慢 老伎
俞彦（明代）

是月常亏，逢花偏悴，奈可无情乌兔。成阴绿叶，子满枝头，谁遣朅来迟暮。

闻道寻春有期，丝柳才黄，乳桃含素。怕多时、前日秋娘庭户，蝶迷蜂误。

思往事、天样风情，萍踪沤聚，曾把蛾眉招妒。琵琶写怨，若个青衫，纵有泪痕难赋。

闲抚合欢绣衾，挦损凤鸳，消残鸳鹜。古和今、豪富红颜长在，水应西去。
折红梅·睹南翔征雁
佚名（宋代）

睹南翔征雁，疏林败叶，凋霜零乱。独红梅、自守岁寒，天教最後开绽。盈盈水畔。疏影蘸、横斜清浅。化工似把，深色胭脂，怪姑射冰姿，剩与红间。谁人宠眷。待金锁不开，凭阑先看。曾飞落、寿阳粉额，妆成汉宫传遍。江南风暖。春信喜、一枝清远。对酒便好，折取奇苞，拈清香重嗅，举杯重劝。
为景福田画山水
邵梅臣（清代）

乌桕经秋一两枝，篱花更有傲霜姿。画成只恐添乡梦，白傅堤边夕照时。
宿荐福寺东池有怀故园因寄元校书
李端（唐代）

暮雨风吹尽，东池一夜凉。伏流回弱荇，明月入垂杨。

石竹闲开碧，蔷薇暗吐黄。倚琴看鹤舞，摇扇引桐香。

旧笋方辞箨，新莲未满房。林幽花晚发，地远草先长。

抚枕愁华鬓，凭栏想故乡。露馀清汉直，云卷白榆行。

惊鹊仍依树，游鱼不过梁。系舟偏忆戴，炊黍愿期张。

末路还思借，前恩讵敢忘。从来叔夜懒，非是接舆狂。

众病婴公干，群忧集孝璋。惭将多误曲，今日献周郎。
太湖沿檄西原道即事三首 其二
程俱（宋代）

上崖下谷鸟道中，前屩后巾鱼贯从。西山路暗光已夕，东山山头馀日红。
出山相赞
释广闻（宋代）

逾重城为何事，悟明星自欺谩。试问出山，何似入山。

含元殿里，犹觅长安。
抵莱阳姜山任柬徐石生即寄之莱州时石生迁掖县丞
严廷中（清代）

生不能具飞而食肉之骨相，又不能遂膏肓泉石之心胸。

吁嗟二者皆不可，惟此抱关击柝或可以追前哲之高风。

髯将军、短主簿，此中人材古无数。君无轻此卑末官，造物视之已为我辈誇奇遇。

君不见昆陵黄仲则，诗才直追李太白。一丞未就身先死，天待诗人只如此，噫，衙官屈宋吾与子。
□韵呈徐□勘□□□
杜汪（宋代）

规广前贤迹，相期幸有君。
搜奇辱佳句，纪实待高文。
古木风长悄，阴崖日易曛。
何时陪胜赏，举手上霄云。
一笑
苏泂（宋代）

曾服燕支遂得仙，此花风味出于天。
杜陵无句休惆怅，且共东坡一粲然。
题白沙翠竹江村九首 其七 众响斋
吴敬梓（清代）

大块多噫气，斯斋众响俱。其南为梵宫，其西为仙壶。
守郡累年俄及知命聊以言志
羊士谔（唐代）

南国疑逋客，东山作老夫。登朝非大隐，出谷是真愚。

气直惭龙剑，心清爱玉壶。聊持循吏传，早晚□为徒。
平水
陆游（宋代）

水悍溪桥败，沙颓野径移。
年华入诗卷，心事付筇枝。
雨霁鹁鸠喜，春归鶗鳺知。
客庖消底物，麦饭荐蕝丝。
秋晚寓叹
陆游（宋代）

十里丹枫岸，三家小麦村。
山多妨极目，秋晚易消魂。
火举船过埭，人行犬吠门。
穷愁已如许，那更雨昏昏！
送令狐绹相公
贾岛（唐代）

梁园趋戟节，海草几枯春。风水难遭便，差池未振鳞。

姓名犹语及，门馆阻何因。苦拟修文卷，重擎献匠人。

吟看青岛处，朝退赤墀晨。根爱杉栽活，枝怜雪霰新。

缀篇嗟调逸，不和揣才贫。早晚还霖雨，滂沱洗月轮。

揠苗方灭裂，成器待陶钧。困坂思回顾，迷邦辄问津。

数行望外札，绝句握中珍。是日荣游汴，当时怯往陈。

鸿舂乖汉爵，桢病卧漳滨。岳整五千仞，云惟一片身。

故山离未死，秋水宿经旬。下第能无恧，高科恐有神。

罢耕田料废，省钓岸应榛。慷慨知音在，谁能泪堕巾。
夜乐洞
黄畿（明代）

谁能云卧三峰上，一枕羲黄万境空。夜半碧鸡惊梦觉，钧天声在日华中。
次弟观为陈子得纳妇别李亲家
陈著（宋代）

马头姻缔热相寻，谁识清交旧绂簪。
泽底李无门望态，村中陈有世婚心。
别来得见百罹后，坐到忘言两意深。
醉里送君何所有，嚼梅花碎写成吟。
元宵晴呈仓使曹秘丞
释居简（宋代）

元正霁雪卷阴机，做得晴如此夕稀。金菡新红连夜发，玉轮初夜碾云飞。

漏随冰泮生和畅，海涌山来抃峭巍。莫把笙镛驻麾节，禁林树树响催归。
自广德至宁国又百里至蜀洪铺有作
王缜（明代）

星轺尽日短长亭，石路崎岖此暂停。山匝万重高拟蜀，水盘千折急于泾。

香风细落桐花白，宿雨新收麦甲青。南去询咨何所补，皇华深愧读葩经。
闻安道舍为邻火所焚
宋庠（宋代）

里旅闻遗燎，连甍委夕煨。
初无徙薪智，枉被及鱼灾。
勺水宁堪救，三车谅未摧。
天知君自足，聊复寄灵台。
夜月
赵蕃（宋代）

昨宵一雨暑全袪，月与新凉入坐居。
喧寂不随群动役，形骸肯效俗人拘。
江湖尤里风为御，枕箪高秋肺合苏。
三五纵圆晴未决，为渠吟绝揽霜须。
赋得还山吟送沈四山人
高适（唐代）

还山吟，天高日暮寒山深，送君还山识君心。
人生老大须恣意，还君解作一生事。
山间偃仰无不至，石泉淙淙若风雨，桂花松子常满地。
卖药囊中应有钱，还山服药又长年。
白云劝尽杯中物，明月相随何处眠？
眠时忆问醒时事，梦魂可以相周旋。
龙眠居士画十六大阿罗汉赞 其十四
李纲（宋代）

麌麌群鹿，出于岩端。植杖倚松，寓目纵观。风度凝然，万法皆了。

去发留髭，岂无所表。
肃简鲁公挽词四首
宋祁（宋代）

震邸陪翔凤，天坛侍祭牲。
参谋大丞相，别对小延英。
上栋方隆国，颓山遽奠楹。
武公年不至，辅德是功名。
淳化中朝会二十三首
佚名（隋代）

冠古耀鸿徽，深仁及隐微。
二南江汉咏，九奏凤凰飞。
设处罗钟律，盈庭列舞衣。
文明资厚德，怡怪兆民归。
汉宫春·欲入无为
谭处端（元代）

欲入无为，乐闲中闲里，只这些儿。惟论目下，未来已往休披。常行坦荡，远财色、人是人非。新来凭，怡怡内乐，境上无挂毫丝。昏昏默默得也，向无中捉住，真个根基。惺惺洒洒，无用无作无持。头头返照，自然理、触处晖晖。谁会得，清风皓月，湛湛两个人知。
书乐天纸
元稹（唐代）

金銮殿里书残纸，乞与荆州元判司。

不忍拈将等闲用，半封京信半题诗。
题陶斋所藏秦权
黄绍箕（清代）

秦廿六年并天下，刻辞金石壹华夏。万事如画明无疑，咸阳宫中鹿化马。

百斤量衡书中程，千石铸锯金销兵。此权当时在何许，玉府和钧傥有名。

尚书耆奇勤考释，藏权凡七此盈石。隗林隗状知谁何，太息摩挲相斯迹。
行药至溪南偶成
顾璘（明代）

抱疴掩荆扉，出户已寒节。
新晴步南溪，草际见残雪。
仰视日光微，始惊天气冽。
敝裘有余温，浊酒堪独啜。
羸躯苟能存，暄月会当别。
浣溪沙
周密（宋代）

几点红香入玉壶。几枝红影上金铺。昼长人困斗樗蒲。

花径日迟蜂课蜜，杏梁风软燕调雏。荼コ开了有春无。
偈颂三十八首
释如净（宋代）

十五日已前，湖光潋滟晴方好。
十五日已后，山色空濛雨益奇。
十当十五日，若把西湖比西子，
淡妆浓抹总相宜。中秋月似鸾台镜，
赢得多才一首诗。
送苏公知杭州
陈师道（宋代）

平生羊荆州，追送不作远。
岂不畏简书，放麑诚不忍。
一代不数人，百年能几见。
昔如马口衔，今为禁门键。
一雨五月凉，中宵大江满。
风帆目力短，江空岁年晚。
刘夫人
林希逸（宋代）

淑德生全美，深闺礼自防。训严今孟母，誓苦昔共姜。

科欲传三世，儿令学四方。栖鸾吾所爱，千里索铭章。
春日宴林亭
陈襄（宋代）

把洒春亭览众芳，水精帘箔逗山光。
孤松冷落千年操，野槿纷山一日香。
绿圃烟深迷蛱蝶，曲池波暖睡鸳鸯。
文园莫惜鹴裘费，买取宜城作醉乡。
送裴校书从大夫淄川觐省
岑参（唐代）

尚书未出守，爱子向青州。一路通关树，孤城近海楼。

怀中江橘熟，倚处戟门秋。更奉轻轩去，知君无客愁。
戏题玉枕兰亭后
全祖望（清代）

昭陵石马汗萧寥，无复黄旗呵濩劳。输与乾陵翻健甚，风风雨雨打温韬。
九日喜陈一之提刑至龙山
项安世（宋代）

闻道西征使者来，满城风雨菊花开。
唤回鸟帽千年梦，惊倒龙山百尺台。
病叟旧疴初去体，元戎新醖恰浮醅。
篱边更有休官令，人事天机亦异哉。
种圃
张耒（宋代）

僦舍亦为圃，从人笑我痴。
自求佳草木，仍补小藩篱。
吾事正如此，人生聊自怡。
霜松未及尺，独我见奇姿。
陶氏荣节堂
杨士奇（明代）

人生伉俪情，所愿偕白首。二九归陶家，三八为孀妇。

抱持襁中归，辛苦难具论。矢心只如一，归大今有孙。

紫凤衔天书，光华见旌表。孙长登科名，更觉门庭好。

皇天佑节义，降福无穷期。永歌荣节堂，聊继柏舟诗。
简友生促酒
李处权（宋代）

闭门倾浊醪，胜接俗子语。蟹螯得橙齑，风味正如许。

缅怀冰雪姿，何由对谈麈。夫君腹为笥，万卷方撑拄。

哦诗送归鸿，平生无漫与。十年就閒旷，一日看轩翥。

老夫衰病馀，颓然守环堵。无因少年事，插花更椎鼓。

岁晚场圃休，黄落溪上雨。溪边双白鹭，见影忽惊举。

水天渺无际，瞑霭下前浦。此时亦愁绝，拥鼻吟正苦。

安得百斛舟，载取君家醑。
赠无为张居士
王安礼（宋代）

余学无为无所成，每闻风论便神清。乡人来问真如理，居士能忘物我情。

胜业久应三界护，妙言非止百金轻。世途多少冥行客，好与分明说化城。
题采石李太白祠
罗与之（宋代）

仙翁谪堕岷山下，逸气如虹耿林罅。
万言倚马不作难，坐令神鬼皆惊吓。
翘翘车乘悬弓旌，畴咨时政肝胆明。
和蕃书草金銮殿，清平词度沉香亭。
声华视汉媲黄绮，宝床赐食龙颜喜。
掉头歘作燕晋游，却笑卿相纡朱紫。
开元盈成亦极，屏间山水代无逸。
未必脱靴恨尔深，自是见几不终日。
锦袍错落浮扁舟，呼儿买酒盟江鸥。
天公似悔夜郎祸，明月已起烟波愁。
采石青青三尺墓，至今祠祭勤呵护。
夜泊仙居客舍
曹勋（宋代）

山寒虚籁接溪声，暮雨连空翠几层。
寄榻若无千里梦，便如云衲一孤僧。
月夜听琴
汪元量（宋代）

如此良夜，秋空月圆。
君弹山鬼，我拊水仙。
西江月·面目本来是道
夏元鼎（宋代）

面目本来是道，阴阳造化成丹。

骑牛寻犊不知原。真是三家村汉。

古圣立言设象，后人得象忘言。

且如乾画必三川。舍此如何烹炼。
寄尹一
韩淲（宋代）

寻丈方斋地，移居城市东。灯窗唯刻苦，编集入磨砻。

北客家能尔，南游事不同。常思文献大，祖道古人风。
赠何觉山
何梦桂（宋代）

昔有二道士，学道隐此山。
一觉径超诣，脱屣遗人寰。
石影未灭没，半出林峦间。
空山以名存，高踪那能攀。
下有可人翁，老去双鬓斑。
天涯蹇行足，日暮倦鸟还。
神交藐千古，试为问丸丹。
次韵僧潜见赠
苏轼（宋代）

道逃胸中水镜清，万象起灭无逃形。
独依古寺种秋菊，要伴骚逃餐落英。
逃间底处有南北，纷纷鸿雁何曾冥。
闭门坐穴一禅榻，头上岁月空峥嵘。
今年偶出为求法，欲与慧剑加砻硎。
云衲新磨山水出，霜髭不翦儿童惊。
公侯欲识不可得，故知倚市无倾城。
秋风吹梦过淮水，想见橘柚垂空庭。
故逃各在天一角，相望落落如晨星。
彭城老守何足顾，枣林桑野相邀迎。
千山不惮荒店远，两脚欲趁飞猱轻。
多生绮语磨不尽，尚有宛转诗逃情。
猿吟鹤唳本无意，不知下有行逃行。
空阶夜雨自清绝，谁使掩抑啼孤茕。
我欲仙山掇瑶草，倾筐坐叹何时盈。
簿书鞭扑昼填委，煮茗烧栗宜宵征。
乞取摩尼照浊水，共看落月金盆倾。